สอบถามคุณหน่อยค่ะ พอดีหนูมีอาการดาวน์ อยากร้องไห้ รู้สึกแย่ สิ้นหวัง คิดมากจนบางทีก็ปวดหัว บางทีก็คิดเรื่องว่าถ้าเราตายจะเป็นไง ซึ่งอาการนี้เป็นบางช่วงๆพอไม่ได้ร้องไห้ออกก็จะรู้สึกแย่ติดต่อหลายวันกว่าจะดีขึ้นพอมีอาการพวกนี้มา หนูมีอาการอื่นร่วมด้วยคืออ่อนไหวเรื่องพ่อมากๆแค่นึกถึงก็จะร้องไห้ทันที แล้วก็กลัวผีจนรู้สึกหลอนไปหลายวันจนไม่สามารถอยู่คนเดียวหรือปิดไฟนอนได้เลยค่ะ มันเป็นมาหลายเดือนได้แล้วค่ะแต่ไม่แน่ใจว่าเป็นอะไรเลยอยากมาสอบถามให้แน่ใจ
สวัสดีค่ะ อาการต่างๆ ที่เป็นอยู่ ทั้งอาการอยากร้องไห้ สิ้นหวัง คิดมาก อ่อนไหวง่าย ปวดหัว อยากตาย แสดงว่ามีอาการของซึมเศร้า โดยหากอาการซึมเศร้าเป็นมานานหลายเดือนแล้ว และส่งผลกระทบต่อการดำรงชีวิตประจำวัน ก็ถือเป็นโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้นในเบื้องต้น แนะนำควรเล่าให้คนในครอบครัว หรือคนที่สนิท ให้รับรู้ถึงอาการที่เราเป็นอยู่ เพื่อจะได้ทราบถึงความผิดปกติของเรา และควรไปพบจิตแพทย์เพื่อประเมินอาการซึมเศร้าที่เป็นอยู่ ซึ่งในขั้นต้น แพทย์อาจสาเหตุของโรคทางกายด้วย ว่ามีอยู่หรือไม่ หากไม่มี การรักษา ก็มีทั้งการใช้ยา และการรักษาทางจิตบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ เพราะอาจอันตรายต่อตนเองได้ค่ะการเป็นโรคซึมเศร้า ก็เหมือนกับการเป็นโรคอื่นๆ หากได้รับการรักษาที่ถูกวิธี โรคก็จะทุเลาลง อารมณ์ความรู้สึกผิดปกติต่างๆ ก็จะหายเป็นปกติได้ในที่สุดค่ะ เป็นกำลังใจให้ค่ะ